Теодозий Злоцкый

**Теодозий Злоцкый**, *11. октобер 1846, Осой, жупа Берег, Мадярске кральовство –  †30. юл 1926, Драгово, жупа Мараморош, Мадярске кральовство — грекокатолицкый священик, етнограф и фолклорист, поет, член Етнографичного общества Мадярщины.

## Биография
### Походжѣня и штудии
Походив з родины грекокатолицкого священика, осойского пароха Антония Злоцкого и Анны Злоцкой, родж. Турзов. Народны школы выходив в Хустѣ и Сатмарѣ. Гимназиалны штудии абсолвовав в Сатмарѣ и Унгварѣ, а теологичны — в Унгварѣ и Будапештѣ.
### Служба
Высвяченый на священика в року 1874, служив в селах Изкы, Копашново, Золотарьово, Драгово. В конци священичой службы быв тыж деканом свого округа. Умер як пензионованый священик и погребеный в Драговѣ. 
## Творба
### В штудентской добѣ
Зачав писати ещи яко штудент «язычием», але под вплывом устной народной творчости, котру активно зберав цѣлый свой живот, в значной мѣрѣ перейшов на народный язык. В его наробку доминовала любовна, социално-бытова и патриотична лирика; брав ся тыж до сполоченскых, историчных ай морално-религийных тем. Окремы его поезии штилизованы як народны пѣснѣ. Первы вершѣ опубликовав в новинцѣ «Свѣтъ». Наступно тыж в иншых тогочасных выданях, як то:  «Новый Свѣтъ», «Листок», «Карпато-русскій вѣстникъ», «Русскій вѣстникъ», «Наука».

По року 1871 настав упадок литературной творбы, *Новый Свѣтъ* ся закрыв, обстояня ся змѣнили, а лѣпшы писателѣ замовкли. Од року 1872 имя Теодозия Злоцкого в пресѣ стрѣчать ся барз рѣдко. 
### В добѣ священичой
Од зачатку священичой службы переважна часть его литературной, етнографичной и фолклористичной роботы зоставала в рукописах. Его найважнѣйша етнографична робота о бабонах, повѣрах и звычаях  Золотарьова опубликована  в мадярскоязычной новинцѣ *Kelet* (1888–1889), де появила ся векшина его етнографичных дѣл. За тоту чинность быв позваный за официалного референта з етнографии Подкарпатя в Етнографичном обществѣ Мадярщины. З розличных причин его пояснѣня ку етнографичным текстам не могли быти напечатаны, были непорозумѣлы про редакторох. Злоцкый быв майнаперед священик, а уже так етнограф, его позиция была, же етнографичны публикации «не мож генерализовати на цѣлый народ... звекша мають они лем историчну цѣну; поганска пѣсня и колыскова в устах христианина далеко стоить од сердця народа», циже позерав на то як на пережиток минулого.  По мадярскы публиковав и свои вершѣ, в товмачѣню по украинскы (Юрий Шкробинець) часть из них появила в зберцѣ *На Верховині* (1984).

Злоцкый усиловав ся писати языком, котрый бы близше ся основав на народной бесѣдѣ. Про то склав граматику, котра ся операла на подкарпатскы диалекты — *A kárpátaljai orosznyelv oknyomozó grammatikája* (Практична граматика карпаторуского языка), 1883. Але тота граматика не была выдана, хоть на ню уже были выголосили предплату. Граматика тота была основана переважно на мараморошском диалектѣ, але на етимологичном правописѣ. В року 1883, уже по выголошѣню предплаты, намѣсто того, жебы пошла до печатнѣ, «трафила такой того року до библиотекы НТШ у Львовѣ без згоды и знатя автора» и нигда ся не дочекала публикации.
### Наслѣдство
Уже на пензии, в року 1919 Злоцкый ся взяв за упорядкованя свого рукописного наслѣдства. Часть рукописох передав литературознателю Евмению Сабову. Иншу часть — в редакцию новинкы *Свобода* и *[[Наш родный край]]*. Послѣдня выдала его едину опубликовану книжочку *Выборъ изъ поезій* (1923). Ай при выданю той единой книжочкы автор, котрый ся тримав етимологичного правописа, «мав остры сперекы з редактором, але и так в печатном выданю его стихы, сопротив оригиналам, указали ся оправленыма на украинскый смак». О том свѣдчить ай вступне слово, в котром автор упоминать тыж рукописну свою граматику, што была «безъ согласія и вѣдома автора передана библіотекѣ общества Шевченка». Тот рукопис мадярскоязычной книгы (!) доднесь лежить в архивѣ НТШ во Львовѣ.

Иншы рукописы, правдоподобно, утрачены.
## Интересны факты
* Мати Григория Жатковича, первого губернатора Подкарпатской Руси, Ирма Злоцка, была дѣвков Теодозия Злоцкого, котрый так-то быв дѣдом губернатора. 

## Жерела и одказы
* 
* 
* 
* 
* 
* **Іван Поп**: Злоцький Феодосій (Злоцкій Теодозій) // С.&nbsp;247 
* 

* 

* **Хланта І. В.**: Злоцький Феодосій // 

## Референции

Катеґорія:Русиньскы поеты
Катеґорія:Русиньскы фолклорісты
Катеґорія:Етнографы